سون تزو

سون تزو ؤلا سونزي (مزيود ف جوايه 544 ق.م، مات ف جوايه 496 ق.م) قائد عسكاري، سطراتيجيست، و فيلسوف شينوي، عاش ف لفترة ديال سلالة دجو الشرقية لي حكمات الشينوا مابين 771 ق.م تال 256 ق.م. سون تزو هوّا لي يقدر يكون ألّف كتاب لفن د لحرب لي كان عندو تأتير كبير على السطراتيجيات د لعسكر و لفلسفة ف شرق أسيا و من بعد تا ف لعالم لغربي. السمية ديالو فاش تّولد كانت سون وو، ولاكين ب كترت ما كيحتارموه الشناوا و كيعلّيو من شانو، ولّا معروف كتر ب سون تزو، لي كاتعني لموعلّيم سون.

التوريخية ديال سون تزو ماشي متبوتة 100%. تّوارخي سيام تشيان ديال سلالة هان ݣال بلي سون تزو كان وزير ديال لماليك هيلو د دولة وو، شّي لي كيحطو ف لّخر د لفترة د الربيع و لخريف. مي يلا كان سون تزو فعليا عاش ف لقرن السات و لبدية د لخامس قبل لميلاد، هادا كيعني بلي كان معاصر ل لفيلسوف الشينوي كونفوشيوس، ولاكين تا مصدر تاريخي من ديك لفترة ما كيهضر عليه. التوارخيا ديال دابا لي كيقبلو التوريخية ديالو (بلي كان شخصية حقيقية ف التاريخ) كيݣولو بلي كتاب لفن د لحرب تّكتب غالباً ف لّخر ديال لفترة د الدولات لمتحاربة مابين 475 و 221 ق.م، ب ليعتيماد على الستيل د لكتاب و لوصف ديالو ل الشكل د لحروب.

كاين سطراتيجيست و كوماندان عسكاري شينوي أخور معروف سميتو سون بين، لي تا هوّا ألّف كتاب عنوانو لفن د لحرب، و تال لقرن 20 كانو لعولاما كيعتاقدو بلي هوّا نيت سون تزو، تا تّكتاشفات مخطوطة ديال لكتاب د سون بين ف 1972.

لمؤلّاف ديال سون تزو كان تّشكر بزاف و تطبّق ف لحروب ف شرق أسيا من نهار بان. ف لقرن 20 لفن د لحرب  تّشهر بزاف عند لغرب و ولا عندو تطبيق ماشي غير عند لعسكر، مي تا ف تّاجسوس، السياسة، التبزنيس و ف السپور.

 مصادر 


تصنيف:فيلسوف شينوي
تصنيف:زيادة 544 قبل لميلاد
تصنيف:وفيات 496 قبل لميلاد
تصنيف:وفيات 470 قبل لميلاد
تصنيف:مقالات فيها مصدر و 3000 بايت